钦定古今图书集成/明伦汇编/氏族典/第038卷 > 《廖用贤尚友录》 > 江景防
## 钦定古今图书集成/明伦汇编/氏族典/第038卷 > 《廖用贤尚友录》 > 江景防

按《十国春秋》，吴越江景防，字汉臣，常山人。事忠懿王，
官侍御史。当五代时，吴越以一隅捍四方，费用无艺，
其田赋市租、山林川泽之税，悉加故额数倍。宋既平
诸国，赋税恒仍旧籍以为断。忠懿王入朝，景防以侍
从当上图籍，叹曰：“民苦苛敛久矣，使有司仍其籍，民
困无已时也。吾宁以身任之。”遂沉图籍于河，诣阙自
劾所以亡失状，宋太宗大怒，欲诛之，已而谪沁水尉，
遂屏居田里以卒。未几，太宗命右补阙王永均吴越
田税，旧率亩税五斗，永更定为一斗，其减税之由，人
以为实，兆端于景防《沉籍》云。景防子孙后相继擢正
科者四十人，贵显不绝。